Mamelodi-inwoners woedend oor ANC-raadsledeFoto: ANA ANC-ondersteuners in Mamelodi, oos van Pretoria, het Vrydag paaie met vullis en brandende bande afgesper in protes teen die party se keuse van raadslede. Sindile Mothau, ŉ gemeenskapsleier van Wyk 23, het aan verslaggewers gesê die nasionale leierskap van die ANC ignoreer hul betogings. “Ons het dieselfde gedoen in 2011, toe ons nie tevrede was met die manier waarop ons raadslid gekies is nie. Dit het later aan die lig gekom ons vermoedens oor die verkiesing van die raadslid was reg,” het hy gesê. “Ons raadslid het op ŉ bedrieglike manier [die posisie] gekry. Nou ,vyf jaar later, sien ons ŉ herhaling daarvan.” Mothau het gesê die inwoners in die wyk het Hendrick Diamond Mashaba deurentyd as raadslidkandidaat ondersteun en hy was veronderstel om die kandidaat te wees. Toe die raadslidlyste bekendgemaak is, was Jack Mokhari se naam egter op die lys vir die wyk. Foto: ANA Volgens Mothau het die gemeenskap die kwessie verskeie kere met nasionale beamptes van die ANC by Luthuli Huis geopper, maar tevergeefs. Vrydag het verskeie senior beamptes van die party, insluitend Jackson Mthembu, hoofsweep en Nomvula Mokonyane, hoof van verkiesingsveldtogte, ŉ ander gedeelte van Mamelodi besoek, toe die betoging begin het. “Die gemeenskap probeer hul aandag trek sodat hulle kan kom en ons probleme kom oplos. Hulle moet met die inwoners van Wyk 23 kom vergader,” het Mothau gesê. ŉ Vullisverwyderingsvragmotor het Vrydag al sy inhoud by die besige kruising van Tsmaya en Sibandestrate uitgestort. Rook het oor die gebied gehang van brandende motorbande en talle winkeleienaars het hul ondernemings gesluit. Mokonyane het vroeër aan African News Agency gesê die ANC sal Tshwane nooit verloor nie. “Baie van die inwoners van Tshwane kan bevestig dat ons goeie werk hier gedoen het. Mense is bekommerd oor kwessies soos werksgeleenthede en dienslewering. Die probleme bestaan wel, maar die betroubaarheid en lewering van dienste word al hoe meer bespoedig,” het Mokonyane gesê. ŉ Probleem met die treinstelsel het Mokonyane en haar afvaardiging gedwing om hul veldtog te onderbreek om aan passasiers by die Pienaarspoort-treinstasie se ontevredenheid aandag te gee. Mokonyane het gesê sy is “verneder” om onder sulke omstandighede ŉ veldtog te doen en het Tony Games, ŉ senior bestuurder van Prasa, wat by die stasie was, bllameer. “As julle probleme het met jul treine, waarom tref julle nie alternatiewe reëlings vir hierdie mense nie? Busse moet hierdie mense op jul onkoste vervoer. Nou blameer die inwoners burgemeester Ramokgopa vir die probleme met die treine,” het sy gesê. Sy het ŉ beroep op staatsamptenare en Dipuo Peters, die minister van vervoer, gedoen om dringend die probleme met die treinstelsel op te los.